566/2020

Útdráttur

A krafðist þess meðal annars að viðurkennt yrði að B væri faðir hans. Í úrskurði Landsréttar kom fram að við höfðun málsins hefði málatilbúnaður A verið reistur á því að fram færi mannerfðafræðileg rannsókn á grundvelli 15. gr. barnalaga nr. 76/2003 og í því tilliti hefði málatilbúnaðurinn verið fullnægjandi. Þar sem ekki yrði séð af kærumálsgögnum að A hefði fallið frá kröfu um að slík rannsókn færi fram hafi héraðsdómi borið að leysa úr kröfu hans. Var hinn kærði úrskurður því felldur úr gildi og málinu vísað heim í hérað til frekari meðferðar.

Úrskurður Landsréttar

Landsréttardómararnir J-kk-nf S-kk-nf, O-kvk-nf M-kvk-nf A-kvk-nf og R-kvk-nf B-kvk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 7. október 2020. Kærður er úrskurður Héraðsdóms Reykjaness 24. september 2020 í málinu nr. E[…]/2020 þar sem máli sóknaraðila á hendur varnaraðila var vísað frá dómi. Kæruheimild er í jlið 1. mgr. 143. gr. laga nr. 91/1991 um meðferð einkamála.

2 Sóknaraðili krefst þess að hinn kærði úrskurður verði felldur úr gildi og lagt verði fyrir héraðsdóm að taka málið til efnislegrar meðferðar. Þá krefst hann þess að ákvörðun um málskostnað fyrir héraðsdómi og Landsrétti bíði endanlegs dóms í málinu en til vara krefst hann málskostnaðar í héraði og kærumálskostnaðar.

3 Varnaraðili lét málið ekki til sín taka fyrir Landsrétti.

Niðurstaða

4 Mál þetta er höfðað til viðurkenningar á því að varnaraðili sé faðir sóknaraðila, A. Var stefnan birt fyrir varnaraðila sjálfum á heimili hans í […] í Bandaríkjunum 1. febrúar 2020 og var málið þingfest 8. apríl sama ár.

5 Í stefnu til héraðsdóms kom fram að málið væri höfðað á grundvelli II. kafla barnalaga nr. 76/2003 og að þess væri krafist að fram færi mannerfðafræðileg rannsókn á sóknaraðila, móður hans og varnaraðila en um slíkar rannsóknir er mælt fyrir í 15. gr. laganna.

6 Samkvæmt 17. gr. barnalaga skal maður talinn faðir barns ef niðurstaða mannerfðafræðilegra rannsókna bendir eindregið til þess. Af þessu verður þó ekki gagnályktað á þann veg að maður verði því aðeins dæmdur faðir barns að slíkar rannsóknir liggi fyrir enda getur niðurstaða faðernismáls byggst á öðrum sönnunargögnum eftir almennum reglum, sbr. dóm Hæstaréttar 26. mars 2013 í máli nr. 618/2012. Við höfðun málsins var málatilbúnaður sóknaraðila hins vegar reistur á því að fram færi rannsókn á grundvelli 15. gr. barnalaga og á þeim grundvelli var málatilbúnaðurinn fullnægjandi. Af kærumálsgögnum verður ekki séð að sóknaraðili hafi fallið frá þeirri kröfu sinni að slík rannsókn fari fram.

7 Með skírskotun til framangreinds var málatilbúnaður sóknaraðila fullnægjandi og bar héraðsdómi því að leysa úr kröfu hans. Verður hinn kærði úrskurður því felldur úr gildi og málinu vísað heim í hérað til frekari meðferðar.

8 Samkvæmt 11. gr. barnalaga greiðist málskostnaður vegna meðferðar málsins fyrir Landsrétti úr ríkissjóði, þar með talin þóknun lögmanns sóknaraðila en hún er ákveðin að meðtöldum virðisaukaskatti eins og nánar greinir í úrskurðarorði.

Úrskurðarorð:

Hinn kærði úrskurður er felldur úr gildi.

Kærumálskostnaður sóknaraðila greiðist úr ríkissjóði, þar með talin þóknun lögmanns hans, Á-kvk-ef B-kvk-ef E-kvk-ef, 252.340 krónur.